Grendel, Gábor, poslanec NR SR (2024-02-28):
Ďakujem za slovo, pán predsedajúci. Dámy a páni, to, čo si dovoľuje koalícia Fico – Pellegrini – Danko vo vzťahu k Národnej rade, to tu ešte nikdy nebolo. Prepisujete históriu, panie poslankyne a páni poslanci vládnej koalície, a prepisovaním histórie nastavujete štandard, ktorý sa vám môže v budúcnosti vypomstiť. Aby som vysvetlil, v čom prepisuje táto vládna koalícia históriu, vrátim sa v tomto prejave do histórie. Aby ste pochopili, čo robíte. 17. jún 2011 nazval vtedajší opozičný podpredseda parlamentu Robert Fico za čierny deň v histórii Národnej rady. Citujem: „Je to deň, ktorý môžeme porovnať s nocou dlhých nožov z 3. na 4. novembra 1994,“ povedal o rokovaní parlamentu 17. júna 2011 Robert Fico. A čo bola noc dlhých nožov v roku 1994? Pre krátke vysvetlenie si teraz pomôžem článkom redaktora Tomáša Kysela z portálu Aktuality.sk: „V noci z 29. na 30. júna 1934 nechal Adolf Hitler zavraždiť šéfa tzv. úderných oddielov nacistickej strany, známych pod skratkou SA, bývalého nemeckého kancelára, ministra obrany a desiatky ďalších nepohodlných ľudí. Čistky, ktoré zasiahli celé Nemecko, vošli do dejín ako Noc dlhých nožov. O šesťdesiat rokov neskôr sa tento pojem udomácnil aj u nás. Nevraždilo sa, no tiež sa vybavovali účty s politickými oponentmi a zastrašovala sa opozícia. V noci z 3. na 4. novembra 1994 zasadila koalícia zložená z HZDS, SNS a Združenie robotníkov ťažký úder parlamentnej demokracii na Slovensku. Počas schôdze, ktorá trvala nepretržite takmer 23 hodín, vládna väčšina odvolala niekoľko desiatok verejných funkcionárov a nahradila ich vlastnými ľuďmi, porátala sa s opozičnými poslancami a ukázala, ako budú vyzerať nasledujúce štyri roky.“ Toľko k vysvetleniu, čo bola noc dlhých nožov v roku 1994 v slovenskom parlamente. K tejto udalosti z roku 1994 prirovnal Robert Fico 17. jún 2011. A čo sa dialo 17. júna 2011 v parlamente? Poslanci volili generálneho prokurátora a po viacerých obštrukciách vtedajšej opozície sa predseda Národnej rady Richard Sulík raz rozhodol skrátiť rozpravu na 12 hodín. Raz. Stranícky kolega Roberta Fica, vtedajší predseda poslaneckého klubu strany SMER Pavol Paška hovoril o bezprecedentnom pohŕdaní ústavou, princípmi politického systému a demokracie, citujem, „a niet lepšieho dôkazu ako to, akým brutálnym a hulvátskym spôsobom ste nám zobrali slovo,“ koniec citátu. Symbolom onej skrátenej rozpravy sa stali staré televízory, ktoré boli inštalované v rokovacej sále. Práve na týchto obrazovkách sa vtedy zobrazoval čas, ktorý mali jednotlivé poslanecké kluby v rámci skrátenej rozpravy k dispozícii. Opäť citujem Pavla Pašku: „A viete, je v tom, je v tom kus symboliky, keď som zbadal, ako pracovníci kancelárie začali inštalovať tieto predpotopné staré televízory na meranie času, začali mi behať zimomriavky po chrbte, pretože som si uvedomil, že v parlamente Slovenskej republiky zavial duch starých časov. Dámy a páni, viete, kedy tu boli tie televízory? Len raz za 20 rokov. Keď sa rokovalo o Lexovi. Len raz za 20 rokov tu boli tieto televízory. O čom nám to tu idete rozprávať?“ Toľko slová predstaviteľov strany SMER z roku 2011 na jedinú skrátenú rozpravu parlamentu počas vlády Ivety Radičovej a za jedinú skrátenú rozpravu po 20 rokoch, kedy sa rokovalo v parlamente o vydaní Ivana Lexu na trestné stíhanie. Túto jedinú skrátenú rozpravu vyčítali politici SMER-u Richardovi Sulíkovi ešte 10 rokov. Ak jedna skrátená rozprava bola pre vás, dámy a páni zo SMER-u, noc dlhých nožov, ako by ste nazvali to, čo robíte vy? Za prvé štyri mesiace vášho vládnutia ste päťkrát skrátili rozpravu a trikrát ste ju surovo zarezali. Aby to bolo pre budúcnosť niekde zaznamenané, tak ich aj konkrétne vymenujem: Rokovanie o štátnom rozpočte – zrušená rozprava. Kompetenčný zákon – skrátená rozprava. Trestný zákon, 1. čítanie – skrátená rozprava. Trestný zákon, 2. čítanie – skrátená rozprava. Trestný zákon, 3. čítanie – zrušená rozprava. Skrátené legislatívne konanie k novele novely Trestného zákona – zrušená rozprava. Novela novely Trestného zákona, 1. čítanie – skrátená rozprava. Novela novely Trestného zákona, 2. čítanie – skrátená rozprava. Takže ak jedna skrátená rozprava v roku 2011 bola pre vás noc dlhých nožov, ako by ste nazvali päť skrátených rozpráv a tri zrušené rozpravy? Rok dlhých nožov? Ak jedna skrátená rozprava bola pre vás bezprecedentné pohŕdanie ústavou, princípmi politického systému a demokracie a brutálne a hulvátske odobratie slova, ako by ste nazvali päť skrátených rozpráv a tri zrušené rozpravy? Dámy a páni z koalície Fico – Pellegrini – Danko, vy už to beriete ako rutinu. Z obmedzovania práv opozície spravila koalícia Fico – Pellegrini – Danko rutinu. A nie je medzi vami rozdiel, či ste z jednej, druhej alebo tretej koaličnej strany. Prekonali ste noc dlhých nožov, prekonali ste Mečiara. A prechádza vám to s úplnou ľahkosťou. Keby sa toto dialo vám, robili ste, robili by ste oveľa, oveľa väčší rozruch, ako robí súčasná opozícia. Prekonali ste noc dlhých nožov. Prekonali ste Mečiara. Blahoželám vám!